
1. ASJAOLUD JA MENETLUSE KÄIK

Virumaa Väikesadamate Ühendus (projekti juhtpartner) koostöös Alutaguse, Lüganuse, Toila vallavalitsustega, Sillamäe ja Narva-Jõesuu linnavalitsustega ning sihtasutusega Narva Sadam viib ellu MATA 2020 projekti „Väikesadamate võrgustiku arendamine nii põhjarannikul kui Peipsil”. 
Projekti eesmärgiks on  Virumaa väikesadamate võrgustiku arendamine ning sadamateenuste mõistes ühtse standardi loomine, st pakutavate sadamateenuste ühtlustamine. Projekt keskendub maakonna väikesadamate võrgustiku arendamisele, tehes vajalikke ühistegevusi ning investeerides iga omavalitsuse sadamasse eraldi. Investeeringud keskenduvad tänaste kitsaskohtade lahendamisele.
Projekti perioodiks on 15.01.2021 - 30.06.2023. Projekti kogumaksumuseks on 400 000 eurot, millest 300 000 eurot on meetme toetus ja 100 000 eurot on projekti partnerite omafinantseering.
Narva projekti partneri peamisteks projekti tegevusteks on ujuvkai ja navigatsioonimärkide soetamine ja paigaldamine Kulgu sadamas ning  osalemine Virumaa Väikesadamate Ühenduse planeeritud ühistegevustes koos teiste projektis osalevate kohalike omavalitsustega.
Narva investeeringuteks on projekti eelarves ette nähtud  62 000 eurot, millest omafinantseering peab moodustama 15 500 eurot (25%). Lisaks Narva osaleb projekti ühistegevustes ja  vajalik kaasfinantseering moodustab  2 920 eurot projekti ühistegevustes osalemise eest.

Linnavolikogu otsusega on vaja kinnitada projekti Narva LV poolne partner/ teostaja, projekti omafinantseering ja sildfinantseering.  
Projekt on vastavuses Narva linna arengukavaga 2035:
3. Strateegiline eesmärk: Narva on heade sündmuste linn
3.1 Kultuuri-, sporditaristu ja märgilised objektid on korda tehtud
Tegevus: Sadamate arendamine


2.  ÕIGUSLIKUD ALUSED

2.1. Vastavalt KOKS § 22 lg 1 p-le 8 kuulub volikogu ainupädevusse laenude võtmine, võlakirjade emiteerimine, kapitalirendi- ja faktooringukohustuste võtmine, kohustuste võtmine kontsessioonikokkulepete alusel, kohaliku omavalitsuse üksuse finantsjuhtimise seaduse § 34 lõikes 7 nimetatud rendikohustuste võtmine ning piirmäära kehtestamine rahavoogude juhtimiseks võetavale laenule.
2.2 Vastavalt KOKS § 371 lõikele 2 on arengukava ja eelarvestrateegia aluseks kohaliku omavalitsuse üksuse eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuse taotlemisel.


3.  OTSUS

3.1. Lubada Narva Linna Arenduse ja Ökonoomika Ametil osaleda  projektis ”Väikesadamate võrgustiku arendamine nii põhjarannikul kui Peipsil“ partnerina.
3.2. Kinnitada projekti ”Väikesadamate võrgustiku arendamine nii põhjarannikul kui Peipsil“ teostajaks Narva Linna Arenduse ja Ökonoomika Amet.
3.3. Kinnitada projekti “ Väikesadamate võrgustiku arendamine nii põhjarannikul kui Peipsil“  omafinantseering 2023. aastal summas kuni 18 420 eurot.
3.4. Kinnitada projekti “ Väikesadamate võrgustiku arendamine nii põhjarannikul kui Peipsil“ sildfinantseering 2023. aastal summas kuni 46 500 eurot.
3.5. Lubada Narva Linnavalitsusel võtta laenu 2023. aastal punktis 3.3 nimetatud omafinantseeringu katmiseks kuni 15 500 eurot ning punktis 3.4  nimetatud sildfinantseeringu katmiseks kuni 46 500 eurot.
3.6. Ette näha  Narva linna 2023.a. põhieelarves 2 920 eurot omafinantseeringu katmiseks projekti ühistegevustes osalemise eest.



4.  RAKENDUSSÄTTED
4.1. Otsus jõustub seadusega sätestatud korras.
4.2. Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.


Vladimir Žavoronkov
Linnavolikogu esimees


2

